Tilvonandi brúðhjón ætla að skella sér í laxveiði strax eftir giftingu . Dögg Hjaltalín , upplýsingafulltrúi Íslandsbanka og Ólafur Finnbogason , fasteignasali á Mikluborg , munu gifta sig eftir níu daga . „ Við giftum okkur þann 21. júní á sumarsólstöðum í bragganum á Hólmavík en við höfum verið trúlofuð í rúmlega tvö ár , “ segir Dögg . „ Við förum í brúðkaupsferð í Haukadalsá en ég vil meina að það hafi verið sameiginleg ákvörðun enda maðurinn minn tilvonandi með veiðidellu á mjög háu stigi . Ætli lykillinn að farsælu hjónabandi sé ekki að taka þátt í þessu með honum ? „ Við vorum í Haukadalsánni á svipuðum tíma í fyrra en þá var það í fluguveiðiskóla sem Óli hefur stýrt undanfarin ár en hann hefur verið leiðsögumaður í mörg ár , aðallega í Langá en einnig í Kjarrá , Norðurá , Laxá í Kjós , Laxá í Aðaldalnum og Hítará . “ „ Við ákváðum í framhaldi af vel heppnaðri veiðiferð í Haukdalsána að koma aftur að ári og því lá það mjög vel við að fara í brúðkaupsferðina þangað þar sem við erum að gifta okkur í upphafi veiðitímabilsins og Óli oftast mjög spenntur á þessum tíma . “ Dögg segist hafa heillast af Haukadalsánni enda sé náttúrufegurðin þar gríðarleg og ekki sé verra að mjög gaman sé að veiða í ánni . „ Ekki skemmdi fyrir að við fengum mjög góðar móttökur hjá staðarhöldurum og allur aðbúnaður til fyrirmyndar . Einnig er frábær gleðistundarstaður rétt við veiðihúsið og það er algjör skyldumæting þegar veigarnar eru bornar fram við bakkann . “ Nánar má lesa um málið í Veiðiblaðinu sem fylgdi Viðskiptablaðinu 12. júní .